b'\n_START_ARTICLE_\nMediatuottaminen\n_START_PARAGRAPH_\nMediatuottaminen on mediakasvatuksen osa-alue, johon sis\xc3\xa4ltyy erilaisten mediaesitysten suunnittelua, toteuttamista ja jakamista medialle ominaisia v\xc3\xa4lineit\xc3\xa4 ja ilmaisumuotoja hy\xc3\xb6dynt\xc3\xa4m\xc3\xa4ll\xc3\xa4. Mediatuottamista voi olla esimerkiksi video- ja valokuvaaminen, pelien, mainosten, verkkolehtien tai erilaisten kuvaa, teksti\xc3\xa4 ja \xc3\xa4\xc3\xa4nt\xc3\xa4 sis\xc3\xa4lt\xc3\xa4vien multimediaesitysten tekeminen.  _NEWLINE_Sit\xc3\xa4 mukaa, kun mediaesitysten tekemiseen tarkoitetut v\xc3\xa4lineet ovat halventuneet ja niiden k\xc3\xa4ytt\xc3\xb6 on yksinkertaistunut, on mediatuottaminen koulujen mediakasvatusty\xc3\xb6ss\xc3\xa4 my\xc3\xb6s monipuolistunut. Kuvank\xc3\xa4sittelyyn ja videoeditointiin tarvittavia ohjelmia saa ilmaiseksi ja Internetiss\xc3\xa4 on lukuisia sovelluksia, joilla voi tuottaa ja jakaa erilaisia sis\xc3\xa4lt\xc3\xb6j\xc3\xa4.  Erilaisten verkkoty\xc3\xb6kalujen avulla on mahdollista luoda esimerkiksi animaatioita, radio-ohjelmia tai verkkolehti\xc3\xa4._NEWLINE_Moni tutkija on p\xc3\xa4\xc3\xa4tynyt siihen tulokseen, ett\xc3\xa4 mediaesitysten tekeminen syvent\xc3\xa4\xc3\xa4 oppilaiden ymm\xc3\xa4rryst\xc3\xa4 median taustalla vaikuttavista valtasuhteista ja median tuotantoprosesseista kehitt\xc3\xa4en n\xc3\xa4in heid\xc3\xa4n kriittist\xc3\xa4 ajatteluaan. Mediatuottaminen n\xc3\xa4hd\xc3\xa4\xc3\xa4n lapsesta tai nuoresta itsest\xc3\xa4\xc3\xa4n l\xc3\xa4htev\xc3\xa4n\xc3\xa4 toimintana, jonka avulla voi ilmaista itse\xc3\xa4\xc3\xa4n, osallistua sek\xc3\xa4 j\xc3\xa4sent\xc3\xa4\xc3\xa4 ymp\xc3\xa4r\xc3\xb6iv\xc3\xa4\xc3\xa4 maailmaa. Internetin eri vuorovaikutuskanavat mahdollistavat my\xc3\xb6s palautteen antamisen, mink\xc3\xa4 on tutkittu lis\xc3\xa4\xc3\xa4v\xc3\xa4n opiskelumotivaatiota sek\xc3\xa4 omien ja muiden tuottamien sis\xc3\xa4lt\xc3\xb6jen kriittist\xc3\xa4 arviointia. Lis\xc3\xa4ksi erilaisten medioiden hy\xc3\xb6dynt\xc3\xa4minen n\xc3\xa4hd\xc3\xa4\xc3\xa4n keinona l\xc3\xa4hent\xc3\xa4\xc3\xa4 koulua ja sen ulkopuolista todellisuutta, joka etenkin l\xc3\xa4nsimaisessa kulttuurissa on median l\xc3\xa4p\xc3\xa4isem\xc3\xa4. Lapset ja nuoret ovat usein median suurkuluttajia ja heid\xc3\xa4n koulussa tekemiss\xc3\xa4\xc3\xa4n mediaesityksiss\xc3\xa4 on usein n\xc3\xa4ht\xc3\xa4viss\xc3\xa4 heid\xc3\xa4n omat kokemuksensa mediakulttuurista   ._NEWLINE_Mediatuottamisen mahdollisuuksia lapsen kokemusmaailman j\xc3\xa4sent\xc3\xa4j\xc3\xa4n\xc3\xa4 on my\xc3\xb6s kyseenalaistettu. Esimerkiksi mediatutkija David Buckinghamin mukaan on jo l\xc3\xa4ht\xc3\xb6kohtaisesti mahdotonta, ett\xc3\xa4 mediatuottaminen olisi aidosti lapsil\xc3\xa4ht\xc3\xb6ist\xc3\xa4, sill\xc3\xa4 lapset ja nuoret tuottavat ja arvioivat mediaesityksi\xc3\xa4 odotetulla, koulun s\xc3\xa4\xc3\xa4nt\xc3\xb6ihin ja normeihin soveltuvalla tavalla. Toisaalta esimerkiksi Grace ja Tobin (1998) havaitsivat videotuottamisen opetusk\xc3\xa4ytt\xc3\xb6\xc3\xa4 koskevassa tutkimuksessaan, ett\xc3\xa4 video ty\xc3\xb6v\xc3\xa4lineen\xc3\xa4 yhdistettyn\xc3\xa4 ryhm\xc3\xa4ss\xc3\xa4 tekemiseen lis\xc3\xa4si alakoululaisten tunnetta liikkumatilasta ja ilmaisun vapaudesta. Tutkimuksen mukaan videotuottaminen loi tilan, joka mahdollisti normista poikkeavaa ja luokan valta-asetelmia koettelevia kielenk\xc3\xa4ytt\xc3\xb6\xc3\xa4, liikkumista ja ajattelua.'